Tijekom putovanja iz Tajlanda, jedna je riječ Srbina koštala slobode.

Ove jeseni jedan je Srbin, koji je želio ostati anoniman, zbog riječi ''bomba'' koju je izgovorio u avionu, zatvoren na Tajlandu.

''Dobili smo sjedala blizu izlaza za slučaj opasnosti. Ćaskali smo sa stjuardesom dvadesetak minuta, bilo je opušteno, šalili smo se, smijali. Kada smo trebali krenuti, ona je podigla torbicu mog prijatelja s poda i krenula je staviti u pretinac, a ja sam u šali rekao: 'Pazite s tim, možda je bomba'. Odmah je došlo osiguranje i vidio sam da je vrag odnio šalu. Ponudio sam se da izađem iz aviona, međutim kapetan je preko razglasa rekao da moramo svi izaći'', ispričao je za Blic.

Za nekoliko minuta, stigli su policija, vojska i specijalno obučeni psi za traženje eksploziva, koji su pretresli cijeli avion, a njega su pod rotacijom i s lisicama odveli u policijsku stanicu.

''Nisu mi osigurali prevoditelja. Ništa ih nisam razumio, ni što sam učinio, ni za što se teretim. Četiri dana kasnije izveli su me pred suca, opet bez prevoditelja, a u međuvremenu su me smjestili u zatvor'', rekao je. U zatvoru je bio u sobi s još 96 ljudi, a u istoj prostoriji su i čučavci.

''To ovdje nije šala''

U zatvoru koji je predviđen za oko 2.000 zatvorenika, bilo ih je 5.000. U sobi u kojoj je boravio, od oko 50 metara kvadratnih i bez kreveta, spavao je s još 97 ljudi. Na podu su pločice, u istoj prostoriji su i čučavci. Toaletnog papira nema, higijena se obavlja rukama.

''To je zatvor koji održavaju sami zatvorenici. Trude se oni da čiste, ali njihovo poimanje higijene se od našeg razlikuje kao nebo i zemlja. Ne znam jesam li samo imao sreće, ali nitko me nije dirao. Čak su mi zatvorenici i pomagali da se snađem'', opisuje svoje muke.

Po tajlandskom zakonu, u zatvoru vas mogu držati 84 dana, dok se ne obavi očevid. Srećom, on je proveo samo osam, kada ga je Aleksandar Radulović, Srbin koji 27 godina živi u Tajlandu, izbavio iz zatvora uz jamčevinu od 5.500 eura.

Kako kaže, da nije bilo Aleksandra koji ga je pronašao u zatvoru nakon sedam dana, ni sam ne zna kako bi odatle izašao. Dok je boravio u Tajlandu, pratio je njihove medije, gdje se pisalo o tom problemu.

Naime, tamošnji zakon koji nalaže takvu proceduru uveden je u studenom 2015. i od tada su se dogodila tri, četiri slična slučaja.

''Ljudi ne znaju, ali to ovdje nije šala. Ako izgovorite 'bomba' na terminalu, možete završiti u zatvoru na pet godina uz novčanu kaznu od 5.000 eura, a ako kažete u avionu i do 15 godina i 15.000 eura'', rekao je Radulović.